Dragi moji,

Vjerovala sam da će mi biti lakše nego što je, nadam se da ću pročitati barem dio onoga što sam živjela i onog što sam osjećala kroz dugih 29,5 godina.

U školu sam došla neiskusna, upala u posao i sredinu u kojoj sam našla kolege, prijatelje, suradnike, ljude dobre volje u službi i na usluzi svakom djetetu i roditelju koji su kao i mi dio škole. Savjeti tima u samom mom početku da učenici manje pišu u bilježnice, da više pričam s njima, obilježili su cijeli put mojih sati vjeronauka. Nekada nam se činilo da nismo puno napravili, ali sjeme je sijano, vjerujem da će Bog dati plodove u određeno vrijeme. Neka oproste svi oni koji su više očekivali, a to nisu dobili! Oprostite svi oni koji su me trebali, a nije me bilo i svi oni kojima sam nešto obećala, a obećanje nisam ispunila!

U školi sam redovito više primala nego davala. Neki su slušali moje kukanje, pomagali kada nisam znala, upadali kada nisam mogla, šutjeli kada su mogli govoriti, reagirali kada su imali razloga, nekada nisu vidjeli kada je bilo očito, dali i ono što nisu mislili da mogu i imaju… Nikada nisam doživjela protivljenja, krive poglede ili riječi, nikada nisam otišla iz škole tužnija nego sam u nju došla, nikada nisam požalila što sam dio kolektiva iz kojega sada izlazim, ali htjeli ne htjeli – s ponosom uvijek ostajem dio moje i naše škole. Naša škola je bila moj dom i u njoj sam se uvijek osjećala slobodno i komodno!

Zahvaljujem Bogu što sam mogla dane i godine, muke i probleme, radosti i slavlja dijeliti s vama. Zahvaljujem Bogu na svakom od vas posebno jer ste obogatili moj život i jer sam rasla i sazrijevala s vama i učenicima. Hvala vam što uvijek ono najbolje od sebe želite dati i dijeliti. Hvala vama roditeljima koji ste imali svoju djecu u našoj školi i koju sam zajedno s vama voljela i vodila kako sam najbolje znala.

Hvala svakoj kuharici i spremačici koje sam radosno susretala, hvala našem domaru Jošku i svima prije njega, hvala tajnici i računovotkinji i sada i onima prije koje sam uvijek mogla otvoreno susretati i slobodno pitati. Hvala asistenticama koje su uvijek prisutne i tiho i strpljivo nose svoj dio posla. Hvala stručnom timu - i meni je trebala stručna pomoć više puta, hvala svakoj učiteljici i učitelju na toplini, osmjehu, pitanju, susretu, pa i tišini koja je ponekad govorila više od riječi. Hvala vam što želite raditi posao koji je i prije i danas najzahtjevniji zadatak, često se čini neuspješan, ali plodovi našeg rada se ne mogu vidjeti brzo kao u vrtu, ali biti će vidljivi, vidjeti će se, dat će Bog! Hvala od srca ravnateljici na susretljivosti i brizi da sve bude točno, dobro i skladno! Hvala i onima koji su se preselili s ove Zemlje i ne brinu više naše brige… Hvala mojim najbližim kolegama vjeroučiteljicama i vjeroučiteljima koji ostaju i koji dolaze – Bog bio vaša stijena i vaš put!

Svima skupa želim blagoslov života. Neka dobri Bog svako vaše dobro djelo nagradi, neka nadahnjuje vaše misli i vaše riječi. Neka blagoslov njegov ostane na svakom članu vaših obitelji i raširi se na sve one koje volite. Neka kiša milosti Božje bogato obaspe sve vaše planove i projekte. Neka vam nikada ne ponestane zanosa i ljubavi u poslu koji obavljate i neka vas prate anđeli nebeski na svim putevima vašim!

Sve vas nosim u srcu i svojim molitvama jer bez vas više nije isto,

ali tako mora biti!!!

HVALA ZA SVAKI PROTEKLI DAN S VAMA PROVEDEN!